《庄于经解官作二诗道别有江湖蓑笠之句次其韵兼叙离索 其二》
宋代·沈与求

自许论交绝比周，向来倾盖喜同流。俗间久矣无青白，客里终然有去留。

能事要须槃礴裸，廋词何必畔牢愁。看君跃马章台道，肯为沧波梦棹讴。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。